**26ο Δημοτικό Σχολείο Πάτρας Πάτρα, 10–9–2021**

**ΑΝΑΚΟΙΝΩΣΗ**

Αγαπητοί γονείς και κηδεμόνες των μαθητών του Σχολείου μας,

Όπως ήδη γνωρίζετε, η έναρξη μαθημάτων για το νέο σχολικό έτος 2021–2022 έχει προγραμματιστεί για τη Δευτέρα 13 Σεπτεμβρίου 2021. Δυστυχώς, για ακόμα ένα σχολικό έτος είμαστε αναγκασμένοι να λειτουργούμε κάτω από τα αναγκαία και πιεστικά μέτρα πρόληψης διασποράς του ιού COVID–19, που απειλεί τη δημόσια υγεία κι έχει ανατρέψει την κανονικότητα της ζωής μας…

Η διενέργεια αυτοδιαγνωστικού ελέγχου (self–test) είναι υποχρεωτική για όλους τους μαθητές/τριες, με εξαίρεση των παιδιών που έχουν ιστορικό νόσησης εντός του τελευταίου 6μήνου. Σημειώνεται ότι οι γονείς των μαθητών μπορούν από 8/9/2021 έως 17/9/2021 να παραλαμβάνουν από τα φαρμακεία με τη χρήση του ΑΜΚΑ του παιδιού τους έξι (6) δωρεάν self–tests (για τις επόμενες 3 εβδομάδες λειτουργίας των σχολείων).

Η είσοδος των μαθητών/τριών στο σχολείο μας θα γίνεται με επίδειξη βεβαίωσης αρνητικού αποτελέσματος self–test. Ο υποχρεωτικός αυτοδιαγνωστικός έλεγχος διενεργείται δύο φορές την εβδομάδα προ Τρίτης και Παρασκευής και έως είκοσι τέσσερις (24) ώρες πριν από την προσέλευση του παιδιού στη σχολική μονάδα. Κατ’ εξαίρεση, την πρώτη εβδομάδα λειτουργίας κάθε σχολικής μονάδας ο πρώτος αυτοδιαγνωστικός έλεγχος (self–test) διενεργείται έως και είκοσι τέσσερις (24) ώρες πριν την προσέλευση στη σχολική μονάδα. Ο δεύτερος έλεγχος, συστήνεται να διενεργείται την 3η ημέρα μετά τον πρώτο.

Παρακαλούμε να υπάρξει πλήρης συμμόρφωση με την απαίτηση αυτή του νόμου, ώστε να μην παρουσιάζονται φαινόμενα αρκετών “ξεχασιάρικων” μαθητών, όπως συνέβη κατά την προηγούμενη σχολική χρονιά, οι οποίοι προκαλούσαν με την αμελειά τους να δηλωθεί το self–test στην πλατφόρμα μεγάλη αναστάτωση στο σχολείο, αλλά και στους γονείς τους. Σημειώνεται ότι για την εγκυρότητα της διενέργειας self–test εκτυπώνεται κωδικός ελέγχου πάνω στο έντυπο αρνητικού αποτελέσματος…

Στα πλαίσια της προστασίας της δημόσιας υγείας και των μέτρων που έχει εισηγηθεί η αρμόδια επιτροπή του ΕΟΔΥ, θα σας κοινοποιήσουμε σχετικές οδηγίες για τον τρόπο λειτουργίας των σχολικών μονάδων της χώρας, καθώς και τα υποδεικνυόμενα μέτρα ατομικής προστασίας των μαθητών. Καθώς ο τρόπος λειτουργίας των σχολικών μονάδων σε αυτές τις συνθήκες και με άγνωστη την εξέλιξη της νόσου, ειδικά κατά τον επερχόμενο χειμώνα, αποτελεί κομβικό ζήτημα ασφάλειας και υγιεινής, η στοίχιση όλων μας (γονέων, σχολικής μονάδας, μαθητών) στην προσπάθεια να γίνει εκπαίδευση των παιδιών στα μέτρα αυτά και στην πιστή εφαρμογή τους. Παρακαλούμε να υπάρξει από μέρους σας η ανάλογη συμβολή στην προσπάθεια αυτή, με την υιοθέτηση των οδηγιών και τις κατευθυντήριες οδηγίες που πρέπει να δοθούν στα παιδιά. Οι οδηγίες αυτές θα τηρηθούν **απαρέγκλιτα** από τη σχολική μας μονάδα, στα σημεία που αφορούν τη φοίτηση των παιδιών, και θα εξειδικευτούν στις συνθήκες λειτουργίας της σχολικής μας μονάδας, οι οποίες θα σας κοινοποιηθούν με νεότερη ανακοίνωσή μας.

Σε κάθε περίπτωση, παρακαλούμε να επισκέπτεστε ηλεκτρονικά την ιστοσελίδα του Σχολείου μας (<http://26dim-patras.ach.sch.gr/joomla2/>), καθώς και την αντίστοιχη του Συλλόγου Γονέων–Κηδεμόνων (<https://el-gr.facebook.com/pages/category/Community/26%CE%BF-%CE%94%CE%B7%CE%BC%CE%BF%CF%84%CE%B9%CE%BA%CF%8C-%CE%A3%CF%87%CE%BF%CE%BB%CE%B5%CE%AF%CE%BF-210119176119015/>), όπου θ’ αναρτούμε σχετικές νεότερες ανακοινώσεις.

Η σωστή χρήση κατάλληλης προστατευτικής μάσκας (υφασμάτινης ή απλής χειρουργικής) είναι υποχρεωτική από την πρώτη ημέρα λειτουργίας του σχολείου για τους μαθητές/τριες σε όλες τις τάξεις, τους εκπαιδευτικούς και το λοιπό προσωπικό, καθώς και για τους επισκέπτες των σχολικών μονάδων. Χρήση μάσκας δε θα γίνεται μόνο κατά το μάθημα της φυσικής αγωγής, οπότε πρέπει να τηρούνται οι απαραίτητες αποστάσεις, καθώς και κατά τη διάρκεια της σίτισης για τους μαθητές του ολοήμερου ή κατά τη διάρκεια του κολατσιού. Τα παιδιά από 14–9–2021 θα πρέπει να έχουν μαζί τους κατάλληλη προστατευτική θήκη μάσκας, για να βάζουν μέσα τη μάσκα που φορούν, καθώς και δεύτερη μάσκα στην τσάντα τους, για την περίπτωση ανάγκης αντικατάστασής τους.

Την προσεχή **Δευτέρα 13 Σεπτεμβρίου 2021 και ώρα 08:30΄** έχουμε προγραμματίσει τον **αγιασμό** για την έναρξη του σχολικού έτους 2020–2021. **Τα παιδιά θα προσέλθουν στο Σχολείο το χρονικό διάστημα 08:00΄–08:15΄** και δε θα παραμείνουν στο προαύλιο, αλλά θα κατευθυνθούν στις τάξεις τους, με την καθοδήγηση των εκπ/κών του Σχολείου, όπου θα τους αναμένει ο υπεύθυνος εκπ/κός του τμήματος. Όλοι οι μαθητές του Σχολείου θα φορούν ατομική μάσκα (ιατρική ή υφασμάτινη) κατά την προσέλευση και οι γονείς τους θα παραμείνουν εκτός προαυλίου, για λόγους ασφάλειας. Τα παιδιά της Α΄ τάξης έχουν κατανεμηθεί σε δύο τμήματα, τα ονόματα των οποίων θα έχουμε αναρτήσει στην ιστοσελίδα του Σχολείου και στον πίνακα ανακοινώσεων που βρίσκεται στην εξώπορτα του προαυλίου.

Ειδικά για τους μαθητές της Α΄ τάξης και για ευνόητους λόγους, θα συνοδεύονται από τους γονείς τους (οι οποίοι θα φορούν μάσκα και θα μπορούν να παραμείνουν εντός προαυλίου, τηρώντας τις αποστάσεις), όπου θα τους υποδεχτούν στον χώρο της εισόδου του Σχολείου οι εκπ/κοί των Α1΄ και Α2΄ τμημάτων, με σκοπό τον καταμερισμό τους. Στη συνέχεια οι γονείς των μαθητών της Α΄ τάξης θ’ αποχωρήσουν και τα παιδιά θα κατευθυνθούν με τους εκπ/κούς τους στο διδακτήριο και στις αντίστοιχες αίθουσες διδασκαλίας.

Από Τρίτη 14–9–2021 και μετά θα εφαρμοστεί κανονικό πρόγραμμα του Σχολείου κατά την πρωινή λειτουργία (τα παιδιά θα σχολάνε στις 13:15΄), καθώς και του τμήματος πρωινής ζώνης ολοήμερου. Το απογευματινό τμήμα ολοήμερου θα λειτουργήσει μέχρι τις 15:00΄, καθώς υπάρχει εκκρεμότητα τοποθέτησης εκπ/κού, η οποία μόλις τακτοποιηθεί από την Υληρεσία, θα επιτρέψει τη λειτουργία και της 2ης ζώνης ολοήμερου (αποχώρηση μαθητών στις 16:00΄).

Μετά τον αγιασμό θα υπάρξει μια πρώτη γνωριμία των μαθητών με τον (την) εκπαιδευτικό της τάξης τους και θα γίνει **παραλαβή των σχολικών βιβλίων** (είναι χρήσιμο τα παιδιά να έχουν μαζί τους κάποια τσάντα για τη μεταφορά τους). Η παραμονή τους την πρώτη ημέρα στο Σχολείο περιλαμβάνει:

* Συζήτηση για πιστή εφαρμογή των κανόνων καθαριότητας και υγιεινής και λοιπών μέτρων προστασίας και πρόληψης βάσει των σχετικών οδηγιών του ΕΟΔΥ
* Ιδιαίτερη έμφαση στην ενδεδειγμένη χρήση της μάσκας
* Ενημέρωση για το ωρολόγιο πρόγραμμα της εβδομάδας.

**Μετά τον αγιασμό οι μαθητές θα σχολάσουν (περίπου στις 09:30΄)**.

Οι γονείς των μαθητών της Α΄ τάξης θα παραλάβουν τα παιδιά τους τελευταία, αφού έχουν αποχωρήσει όλοι οι μαθητές άλλων τμημάτων, η παραλαβή των οποίων θα γίνει από την είσοδο του Α΄ διδακτηρίου (θα εισέλθουν στο προαύλιο φορώντας μάσκα), ώστε να υπάρξει σχετική ενημέρωση από τις εκπ/κούς των Α1΄ και Α2΄ τμημάτων (η ενημέρωση θα λάβει χώρα εξωτερικά του διδακτηρίου, σε κατάλληλο χώρο του προαυλίου).

Όσοι γονείς μαθητών θα χρειαστούν βεβαίωση επίσκεψης στο Σχολείο, ώστε να τους χορηγηθεί από την εργασία τους γονική άδεια, παρακαλούνται να ενημερώσουν τη διεύθυνση του Σχολείου μας τηλεφωνικά από τις προηγούμενες ημέρες (στο τηλέφωνο 2610421286ή στο ηλεκτρ. ταχυδρομείο: mail@26dim-patras.ach.sch.gr), ώστε να μην υπάρξει χρονική καθυστέρηση την ημέρα του αγιασμού.

Για όσο διάστημα τα παιδιά θα παραμείνουν στα διδακτήρια, δεν επιτρέπεται να εισέρχονται οι γονείς τους στο Σχολείο, για λόγους ασφάλειας. Το πρωτόκολλο του ΕΟΔΥ προβλέπει αυστηρή αποφυγή επίσκεψης ενηλίκων, εξαιρουμένων των ειδικών περιπτώσεων όπου δεν είναι εφικτή η τηλεφωνική ή ηλεκτρονική τακτοποίηση συναλλαγής με το Σχολείο.

Είναι ευνόητο, ότι η αποχώρηση των μαθητών πρέπει να γίνεται με ασφάλεια και προσοχή και θα πρέπει να επιδειχθεί υπευθυνότητα από όλους στην τήρηση των μέτρων που έχουν υποδείξει οι ειδικοί του ΕΟΔΥ (οι μαθητές θα φορούν μάσκα λόγω πιθανού συγχρωτισμού με συμμαθητές τους). Συνεπώς, η αποχώρηση των μαθητών θα γίνει τμηματικά και με χρονισμό και θα χρησιμοποιηθούν και οι δύο πόρτες του προαυλίου, και συγκεκριμένα: οι μαθητές που η τάξη τους βρίσκεται στο Α΄ διδακτήριο (πρώην 26ο Δημ. Σχολείο Πάτρας) θ’ αποχωρήσουν από την κεντρική είσοδο, ενώ οι μαθητές που η τάξη τους βρίσκεται στο Β΄ διδακτήριο (πρώην 31ο Δημ. Σχολείο Πάτρας) θ’ αποχωρήσουν από την πλαϊνή είσοδο επί της οδού Αγίας Σοφίας.

Για καλύτερο έλεγχο της ροής αποχώρησης, οι εξώπορτες θα ανοίξουν μόνο το ένα φύλο τους. Κατά συνέπεια, οι γονείς που θα περιμένουν στις εξώπορτες, θα πρέπει ΝΑ ΜΗ ΣΥΝΩΣΤΙΖΟΝΤΑΙ μπροστά στην έξοδο του προαυλίου, αλλά να τηρούν τις αποστάσεις και να “απλωθούν” στον πεζόδρομο και στην πλατεία ή κατά μήκος της πλευράς της οδού Αγίας Σοφίας, αντίστοιχα.

Αγαπητοί γονείς και κηδεμόνες των μαθητών του Σχολείου μας,

Προσπαθώντας να προσαρμοστούμε όλοι σε πρωτόγνωρες καταστάσεις, που προκαλούν άγχος, δυσφορία, φόβο, ζητούμε την κατανόηση και τη συμπαράστασή σας, ώστε να ανταπεξέλθουμε ως σχολική μονάδα στις απαιτήσεις προστασίας, ασφάλειας και υγιεινής διαβίωσης όλου του ανθρώπινου δυναμικού, συμβάλλοντας ο καθένας μας, στο μέτρο που του αναλογεί, στην εφαρμογή των σχετικών οδηγιών.

Είναι άλλωστε δεδομένο ότι από μόνο του το σχολείο αποτελεί εστία υπερσυγκέντρωσης πληθυσμού, άρα μεγαλώνει και ο κίνδυνος μεταδοτικότητας του ιού, γεγονός που απαιτεί τη μέγιστη δυνατή προσοχή και προσήλωση στην πρόληψη.

Με την ελπίδα να κυλήσει ομαλά η νέα σχολική χρονιά 2021–2022 και να συζητάμε ως σχολική μονάδα μόνο για θέματα γνωστικής επίδοσης των παιδιών ή παιδαγωγικής αντιμετώπισης συμπεριφοράς μαθητών, σας καλωσορίζουμε στην αφετηρία του νέου κύκλου με το χαμόγελο των παιδιών και την αισιοδοξία για ένα καλύτερο αύριο!!!

***Από τη διεύθυνση του Σχολείου***